Maďarič, Marek, minister kultúry SR (2014-06-24):
Ďakujem. Pani poslankyňa, musíme sa dohodnúť, že či ideme presadzovať princíp primeraného odstupu, alebo absolútne kompetencie španielskeho ministra kultúry, ktorý riadi PRADO. Na tom sa musíme dohodnúť, či (reakcia poslankyne) či ideme, no ale tak pre debatu na túto tému to je veľmi dôležité. Vy ste začali tým, že hovorili ste, že mal najprv prísť zákon o kultúre, ktorý by nám ukázal, čo máme robiť, ako máme robiť. Ak som ja správne vás pochopil, vy ste svojím spôsobom hovorili skôr k stratégii. Pretože to, čo ste vy hovorili, to nie je úlohou normotvorby a tú stratégiu my sme vypracovali. Vám sa nemusí páčiť. Môžete ju kritizovať, veď to aj viem. Každopádne táto stratégia vznikala veľmi participatívne, bol priestor na verejné konzultácie a vznikol materiál, ktorého obsahom je aj potvrdenie správnosti zriadenia takéhoto fondu. Čiže ja si myslím, že v tejto veci postupujeme systematicky, systémovo. Keby ste boli vy na mojom mieste, prídete s nejakým zákonom, my sme pripravili stratégiu rozvoja kultúry do roku 2020. A ďalší princíp, ktorý si musíme naozaj povedať, a na to je dobré možno prvé čítanie, alebo o ňom uvažovať, je tá zodpovednosť, ktorou ste začali. Dali ste príklad a použili ste pojem rozbitá zodpovednosť. (Reakcia poslankyne.) Rozbitá ste povedali, rozbitá, áno. A povedali ste, niečo riaditeľ, niečo komisia, každý niečo a ja hovorím, to je rozdelená zodpovednosť a tak to má byť. Môžu tam byť možno nejaké vady, ale veď to je predsa princíp, dokonca aj politického systému demokratického, že zodpovednosť je rozdelená. Každý niečo, za niečo nesie zodpovednosť a samozrejme, že nemôže mať riaditeľ fondu na starosti aj schvaľovanie projektov, aj ich rozhodovanie, o nich proste. Je to rozdelená zodpovednosť. Ak sa na tomto stotožníme, môžeme ísť ďalej. A ešte poznámku k tomu Audiovizuálnemu fondu, lebo sa ním samozrejme operuje, keďže ja som ho takisto uvádzal aj v predkladacej správe a je to logické, veď sme sa ním aj inšpirovali. A možnože aj ja som to nenastavil úplne šťastne, že som hovoril aj o poučení sa z Audiovizuálneho fondu, z istých chýb a potom sa ako keby tu začali zmieňovať hlavne kritiky, ako to tam zle funguje. Ale dve veci. Prečítajte si napríklad správu o audiovízii za rok 2013, ktorú nepísalo ministerstvo kultúry, akým spôsobom sa audiovízia rozvíja a ako je hodnotený príspevok práve Audiovizuálneho fondu na aj kvantitatívnom vzraste filmov aj na digitalizácii kín a na všetkom možnom. Chcem povedať, Audiovizuálny fond suma sumárum s detskými chorobami je veľký prínos pre audiovíziu a čo sa týka, a takisto to súvisí, rôznej kritiky, bola to Transparency International, organizácia, ktorú najmä opozícia veľmi uznáva, ktorá ohodnotila práve Audiovizuálny fond ako za najtransparentnejšiu organizáciu medzi verejnými inštitúciami. To si pozrite. To je fakt. Čiže ja nehovorím, že tam chyby nie sú, len chcem upozorniť, toto bol určite dobrý krok a pevne verím, že aj zriadenie tohto fondu bude posun, dobre, ja som vďačný aspoň za slovo posun, keď nie obrovský, aj to je samozrejme pre mňa ako, povedal by som, veľmi dobré východisko, ktoré prijímam a na ňom určite budem stavať aj potom v druhom čítaní. Ďakujem.